Vrede oor alle grense sal wonderlik wees, maar . . . | Netwerk24
Vrede oor alle grense sal wonderlik wees, maar . . .
Deur Dirk Van Aswegen, Bloemfontein 20 Julie 2018 00:00
Oor Annelie Botes se Goeiemôre “Daar is ’n tyd vir elke ding in hierdie lewe” (17.08):
Sy sê ons moet die water van medelye aan mekaar uitdeel sodat ons oor alle grense heen vrede kan omarm. Hoe wonderlik sal dit nie wees nie! Maar dit moet van twee kante af kom.
Ons gewone mense kom eintlik baie goed oor die weg, ongeag ras en geslag. Dis enkele politici wat baie van die haat- en rassistiese uitsprake maak.
Dis net sekere politici wat kla as “Die Stem” gesing word. Wanneer “Nkosi Sikelel’ iAfrika” by die rugbytoets gesing word, sing wittes ewe hard saam. Ons bou aan samewerking en aanvaar die transformasie in sport, maar van die swart politici kraak wit spelers af.
Die prentjie word geskep dat slegs wit mense rassiste is wat met alle mag gestraf moet word, terwyl swart mense nié rassiste is nie. Gevolglik word hulle nie dienooreenkomstig gestraf nie.
Wys my een wit politieke leier wat swart mense in die openbaar afkraak en dreig om hulle dood te maak soos wat Malema en Black First Land First maak.
Van die groot ondernemings se wit eienaars is vroeër uit die staatsdiens weggejaag. Hulle het nie gaan lê en huil nie, maar hul ondernemings uitgebou. En nou word hulle beskuldig van “witmonopoliekapitaal”.
Een van die redes vir werkloosheid is mense wat te lui is om te werk, terwyl daar soveel geleenthede in ons land is.
Mense moet eerder ook hul eie klein ondernemings begin en uitbou as om sogenaamde wit ondernemings te transformeer en plase te wil vat.
’n Mens kan nie alles gratis kry en gedurig ’n verhoging eis sonder werkprestasie nie.
Meer oor: My Stem | Rassisme | Vrede